པར་བྱང་སྨོན་ཚིགཨོཾ་སྭ་སྟི།རབ་འབྱམས་རྒྱལ་བ་རྒྱ་མཚོ་སྤྲོ་བསྡུས་དཔྱིད། །གུ་རུ་ཡིད་བཞིན་ནོར་བུ་ཡབ་ཡུམ་གྱིས། །ལས་ཀྱི་མེ་ཏོག་ཕོག་པའི་བུ་རྒྱུད་ལ། །བདེན་ཚིག་རྡོ་རྗེའི་གསུང་གི་དངོས་གྲུབ་སྩོལ། །ཨ་པཾ་དཔའ་བོ་ཆོས་དབྱིངས་རྡོ་རྗེ་ཡི། །ཟབ་ཏིག་དགོངས་པའི་གཏེར་བྱོན་བདུད་རྩིའི་རྒྱུན། །བྱིན་རླབས་དྲོད་དུ་འཁྱིལ་བ་ཆོས་ཀྱི་མཛོད། །བསྟན་འགྲོའི་རྒུད་པ་སེལ་བའི་གསོས་སུ་ཆེ། །ཨོ་རྒྱན་གཏེར་འབྱིན་ནམ་མཁའ་གླིང་བ་དང་། །རྒྱལ་ཡུམ་ཏཱ་རེ་བདེ་ཆེན་རྒྱལ་མོ་ཡི། །ཟབ་གཏེར་མཁའ་འགྲོའི་ཞལ་རླངས་མ་ཡལ་བའི། །ཆོས་མཛོད་ཆེན་པོ་གསང་ཆེན་བསྟན་པའི་རྒྱན། །དུས་བབ་གཏེར་འབྱིན་རྒྱལ་པོ་ཡབ་སྲས་ཀྱི། །ཀློང་ཆེན་ཟབ་ཆོས་ཉི་ཟླ་ཟུང་གི་དབྱིག །འཕྲུལ་གྱིས་དུ་མར་བསྐྲུན་པ་འདི་ཡི་དགེས། །བཀའ་གཏེར་འོད་ཀྱི་སྣང་བ་འབར་གྱུར་ཅིག །ཟབ་ཆོས་ཟུང་ལ་འབྲེལ་ཐོགས་གང་ཟག་གིས། །རིག་འཛིན་བརྒྱུད་པའི་གྲོལ་ལམ་རྙེད་པ་དང་། །འགྲོ་ཀུན་གདོད་མའི་མགོན་པོའི་གོ་འཕང་ལ། །དབུགས་ཆེན་འབྱིན་པའི་བྱེད་པོ་ཉིད་གྱུར་ཅིག །སྔ་འགྱུར་བསྟན་ཞབས་གཏེར་གྱིས་སྐྱོང་བའི་དུས། །གཏེར་སྟོན་བརྒྱ་རྩ་ཡང་གཏེར་སྟོང་རྩ་དང་། །སྤྲུལ་པའི་གཏེར་ཕྲན་བྱེ་བ་ས་ཡ་ཡི། །ཟབ་གཏེར་བསྟན་པས་ས་ཆེན་མཛེས་གྱུར་ཅིག །རྒྱལ་དབང་པདྨའི་བསྟན་པ་འཛིན་སྐྱོང་ལ། །རྣམ་པར་བརྩོན་པའི་དགེ་འདུན་རྒྱ་མཚོའི་སྡེ། །ཞབས་པད་རྟག་བརྟན་མཛད་ཕྲིན་དཀར་པོ་ཡིས། །འཛམ་གླིང་རྫོགས་ལྡན་དུས་སྟོན་ཁུག་གྱུར་ཅིག །
ཅེས་སྐྱབས་རྗེ་ནམ་སྤྲུལ་རིན་པོ་ཆེའི་གདུང་སྲས་གཞི་སྤྲུལ་རིན་པོ་ཆེ་ལྷག་བསམ་རྣམ་དག་མཆོག་
དང་། ཨ་པཾ་ལྷ་སྲས་འགྱུར་མེད་རྡོ་རྗེའི་ཡང་སྲིད་དུ་གཏེར་ལུང་དུ་མས་བསྔགས་པ་ཆོས་ཀྱི་མཆེད་པོ་དམ་པ་མཆོག་སྤྲུལ་མཚོ་བྱུང་བཞད་པའི་རྡོ་རྗེ་ཟུང་གི་གཙོས་ཆོས་བདག་བུ་སློབ་ཚོགས་ཀྱིས་བསྟན་འགྲོའི་
གསོས་སུ་ཐུགས་བསྐྱེད་དེ། ཨ་པཾ་གཏེར་ཆེན་རིན་པོ་ཆེ་ཨོ་རྒྱན་ཕྲིན་ལས་གླིང་པའི་ཟབ་པོད་ཡོངས་དང་། སྐྱབས་རྗེ་ཆོས་ཀྱི་རྒྱལ་པོ་༧དཔལ་ཨོ་རྒྱན་ནམ་མཁའ་གླིང་བ་དང་། རྒྱལ་ཡུམ་ཏཱ་རེ་བདེ་ཆེན་ལྷ་མོ་ཟུང་
ལྡན་གྱི་གཏེར་བྱོན་ཆོས་ཚན་ཡོངས་ཏེ། གཏེར་ཁ་གོང་འོག་གཉིས་ཀྱི་ཆོས་སྡེ་ཟུང་མཉམ་གཅིག་ཏུ་པར་སྐྲུན་ཆོས་སྦྱིན་གྱི་བགྱི་བ་རླབས་ཆེན་གནང་སྐབས། གཏེར་ཆེན་བླ་མ་ཡབ་ཡུམ་གྱི་སློབ་རྒྱུད་གྲལ་མཐའ་རུ་སྨོན་ལམ་ཐེབས་པའི་སྤྲང་འཁྱམ་པ་སྨིན་དབུས་པོ་འམ་མིང་གཞན་འཇིགས་མེད་བརྩེ་ལྡན་རྡོ་རྗེ་རུ་འབོད་པ་
དེས་རབ་གནས་ཆུ་འབྲུག་ཟླ་༦པའི་དུས་ཚེས་དགེ་བར་སྨོན་པ་དགེའོ། །